Torsdag kl. 8.45 faldt der dom i den langstrakte sag om kursmanipulation med Parken-aktien. Østre Landsret afgjorde, at daværende bestyrelsesformand for Parken, Flemming Østergaard og tidligere Parken-direktør Jørgen Glistrup bliver dømt ubetinget fængsel på et år og seks måneder.

Derudover vil der blive konfiskeret ni millioner kroner fra Flemming Østergaard, mens Jørgen Glistrup vil få konfiskeret 800.000 kroner, mens Parken får en bøde på 13 millioner kroner.

Det er en voldsom skærpelse af den dom, byretten tidligere har afsagt.

Både Jørgen Glistrup og Flemming Østergaard gik efter frifindelse i landsretten, mens senioranklager Jan Henrik Hansen fra anklagemyndigheden gik efter at få de to idømt en straf på to års ubetinget fængsel. Anklageren har gennem hele sagen påstået, at Parken og dens ledelse købte Parken-aktier for at holde kursen kunstigt oppe. En del af bevisførelsen har været interne Parken-mails om specifikke kursniveauer for aktien.

De tiltalte har derimod gjort gældende, at købet af Parken-aktier ikke har noget med kursmanipulation at gøre, men at Parken alene købte aktierne for at have aktier nok til sit optionsprogram og som betaling for købet af Lalandia, og at det skete som følge af en generalforsamlingsbeslutning.

FAKTA ​Parken-sagen - Update Sagen begyndte i august 2009 med en artikel i Økonomisk Ugebrev. En måned efter bad fondsbørsen Parken om en redegørelse, og derfra rullede sagen om kursmanipulation med sigtelse, tiltale, dom i byretten og nu torsdagens afgørelse i ankesagen i Østre Landsret.



Kursmanipulationen har ifølge anklageskriftet fundet sted ved, at Parken og dens ledelse via bankerne FIH og Capinordic opkøbte Parkens egne aktier og derved forsøgte at holde kursen kunstigt oppe.

Flemming Østergaard var som tidligere formand for Parken, Sport & Entertainment tiltalt for kursmanipulation. Også selskabet Parken, tidligere Parken-direktør Jørgen Glistrup og en navneforbudsbeskyttet person var tiltalt for kursmanipulation fra september 2007 til oktober 2008.



Selv har både Flemming Østergaard og Jørgen Glistrup forklaret, at Parken alene købte aktier op for at have aktier nok til køb af bl.a. Lalandia samt til sit optionsprogram, og at aktietilbagekøbet skete som følge af en generalforsamlingsbeslutning om køb af egne aktier. I byretten fik Flemming Østergaard en dom på fire måneders ubetinget fængsel, men blev frikendt for at have opnået fortjeneste ved aktiehandlerne. Jørgen Glistrup fik i byretten en dom på seks måneders ubetinget fængsel og konfiskation af fortjeneste på 20.000 kr. Ingen af de to blev frakendt retten til at lede virksomhed. Parken fik en bøde på 1 mio. kr.



Anklagemyndigheden gik i landsretten efter at få både Flemming Østergaard og Jørgen Glistrup i dømt 2 år fængsel, og at få Parken straffet med en bøde på 50 mio. kr. Alle tiltalte nægter sig skyldige. FOLD UD FOLD UD

I Københavns Byret blev Flemming Østergaard og Jørgen Glistrup i september 2015 begge idømt ubetingede fængelsstraffe for kursmanipulation med Parken-aktien.

Flemming Østergaard, der var bestyrelsesformand for Parken, da kursmanipulationen fandt sted i 2007 og 2008, fik en dom på fire måneders ubetinget fængsel, mens Jørgen Glistrup, der var adm. direktør for Parken, fik en dom på seks måneders ubetinget fængsel.



Også selskabet Parken blev i byretten dømt for kursmanipulation og dømt til at betale en bøde på én million kr.



Byrettens dom var kun en delvis sejr for Bagmandspolitiet, som gik efter længere fængselsdomme på to år til de to topfolk samt konfiskation af begges fortjeneste. Bagmandspolitiet mente, at der var cirka 15 mio. kroner at hente hos Flemming Østergaard og cirka to mio. kroner hos Jørgen Glistrup. Dommeren mente imidlertid ikke, at Flemming Østergaard havde haft nogen fortjeneste. Jørgen Glistrups fortjeneste anslog dommeren til 20.000 kroner, som skulle konfiskeres.

​